Ils uffants èn total arsentads per beyblades
La fevra da posseder blers beyblades è la medema sco tar ils pokemons

Da Claudia Cadruvi / ANR

Avant dus onns sblundregiavan ils uffants las cartas da pokemon en ils negozis da termagls. Oz èn ils pokemons “out”. Il nov trend sa numna beyblade. La vendita funcziuna tenor il medem princip. I dat reclama ed in film da comic da beyblade. Quai è mumentan il hit. In beyblade è en sasez ina simpla pierla (Kreisel). Ella n’è gnanca fatga a moda fitg raffinada. Ma il cor d’in uffant fa sparuns, sch’el chatta adagur ina tala pierla en ina stizun. I dat dentant in problem: Las pierlas èn trasora vendidas ora. Quai fuga e creschenta il desideri d’acquistar questa raritad. Il pir è: Era sch’ins vegn propi d’acquistar insanua ina da questas pierlas, n’è il desideri anc ditg betg cuschentà. Anzi. Ins stat pir a l’entschatta d’ina lunga passiun. I dat numnadamain entiras serias da beyblades. Ed i vegn adina puspè novs beyblades sin fiera. En differentas colurs. E pli ferms. Sa chapescha ston ins avair tut quels. E dal reminent: Ils auters uffants han gia tschintg beyblades! Intgins han gia otg! In auter ha perfin gia diesch tocs! Ils creschids, vul dir ils geniturs, pajan.

Il tric cun il pretsch
Ed uschè starmentus char n’èn quests giugarets gea gnanca. In beyblade custa gea be 16 francs. Quai pon ins bain pajar e po cuir il plaschair a l’uffant. Ma quest patratg cugliuna. Il regl da l’uffant da posseder l’entira seria è grond. Il chatsch sin quest product è enorm. La voluntad da tegnair pitg als collegas è ferma. Tut quai ensemen procura per ina stinadadad instancabla. Ils uffants batlegian, cridan e rogan e na cedan betg. Era sch’ils geniturs dian tschient giadas “na”. Insacura vegnan els loms ed avran la bursa. Lura datti gea era tattas – per il solit ina funtauna fitg redaivla – e barbas u madritschas. Tuts quests parents fan gugent ina giada in plaschair ad in uffant e cumpran in da quests curius bategls. Ins vegn strusch da sa volver gia han ils uffants rabaglià ensemen tschintg beyblades. E tuttina. La said è anc adina qua.

Tschients e millis francs
Avant dus u trais onns era la fevra da pokemons gist sin il pli aut. Ella funcziunava tenor il medem sistem sco oz la fevra da beyblade. Tar ils pokemons sa tractavi dentant da chartas. Ina brev cun otg chartas custava 5.50 francs. In aut pretsch per sulet otg chartas. Tuttina eri pauc per ademplir in giavisch ad in uffant. En il decurs dal temp èn las stivas dals uffants s’emplenidas cun mantuns da talas chartas. Tut ils daners da satg vegnivan dads ora per pokemons. E tar tut la glieud batlegiavan ils uffants infectads pokemons. Sch’ils geniturs dumbran oz las chartas da pokemon che s’emplunan insanua en in chantun solitari da la chombra d’uffants, lura constateschan els plain smirvegl quantas tschients da chartas ch’èn vegnidas ensemen. E la summa che tut questas chartas ston avair custà è abstrusa. Igl è plirs tschients francs – sch’i na surpassa betg schizunt il cunfin da milli francs. L’industria da pokemons n’è dentant betg sa fatschentada cun dumbrar chartas e quintar cun tschients e millis. Il concern da pokemon ha gudagnà milliardas ord las pitschnas bursas d’uffants.

Negozis da termagls dian «na»
Hansjürg Kägi dal negozi da termagls Schläpfer a Cuira di ch’el na haja aposta betg quest artitgel en sia stizun. Era sch’el haja mintga di clientella che dumondia suenter beyblades, na veglia el ord princip betg vender quai. La glieud na chapeschia savens betg sia tenuta, e giaja scurlattond il chau dad isch ora. Ma el refusia questa spezia da termagls. “Sch’ins na faschess betg reclama da televisiun per quests giugarets na dumandass nagin suenter”, di Kägi. Ils beyblades vegnian dal concern american “Hasbro”. Lez saja uss sez surprendì dal chatsch ed haja per part difficultads da furnir. I dettia era gia copias da beyblades sin fiera. Autras pierlas ch’el vendia gia daditg en ses negozi sajan nà da la qualitad e da la funcziun bler pli adattadas da far termagls. Cun talas pierlas possian ins trenar l’inschign e giugar en pliras variantas, di Kägi Ils negozis gronds sco Manor e Migros fan pia la fatschenta cun il beyblades. En il Manor a Cuira èn els gia dapi in onn en vendita. Il “run” ha dentant cumenzà pir uss, sco igl è d’intervegnir en la partiziun da termagls: “Il chatsch sin ils beyblades è tuttina sco quel sin ils pokemons.” I dettia differentas colurs e fermezzas. Ils megliers beyblades, pia ils pli desiderads, sajan adina vendids ora. Il furnitur na dettia betg dumogn. Bettina Zinsli che maina la partiziun da termagls tar Zinsli a Glion di ch’els vendian betg quest termagl. El na giaja betg a prà cun lur sortiment. Era las stizuns u partiziuns da giugarets en l’Engiadina ed en Val Müstair desistan da vender tals artitgels da trend.